《九日登韩山》
明代·郭廷序

松风满袖觉身轻，蹑屩登临逸兴生。夹路野花迎客笑，隔林幽鸟向人鸣。

爱閒愁向尘中老，吊古能无物外情。百岁重阳逢有几，浩歌归去月华明。

作者简介：郭廷序，字循夫，号介斋。潮阳人。尝师事黄佐。明世宗嘉靖二十年（一五四一）进士。官贵溪知县。著有《郭循夫集》。明隆庆《潮阳县志》卷一二、明郭棐《粤大记》卷二○有传。